Juruponj Biblia, i oro 1870 ku withe\nGazeti ma kwong’a ma julwong’o Munara wa Mulinzi, oro 1879\nMunara wa Mulinzi, tin\nBiblia ular uyero i wang’e nia ing’ei tho pa Kristo, juponji mi ndra bigam wok ikind Jukristo ma kwong’a e gibinyotho lemandha mi Biblia. (Tic mi Jukwenda 20:29, 30) Ing’ei nindo, lembe maeno ugam utimere tap tap. Jukristo mi ndra eno gigam gijebo ponji pa Yesu ku paru mi jukafiri, e wang’ acel dini mi Jukristo mi ndra ugam ucaku. (2 Timoteo 4:3, 4) Pieno, tin wacopo bedo nenedi m’umbe jiji nia wanyang’ cu iwi lembe mandha ma Biblia ponjo?\nNindo ugam uromo wek kara Yehova unyuth lembe mandha. Yehova ular uyero nia i ‘nindo mi kajikceng’, ng’eyong’ec [mandha] bimedre.’ (Daniel 12:4) I oro 1870, ungu mi dhanu ma nyanok m’usayu lembe mandha ugam unwang’u nia ponji ma pol mi dini ukoc ku mi Biblia. Pieno, gigam gicaku sayu ninyang’ cu i ponji mandhandha mi Biblia man Yehova ugam ukonyogi ku tipo pare kara ginyang’ i Biblia ne.\nDhanu ma weg yioyic ugam uponjo Biblia kilili. Juruponj Biblia ma weg amora eno, ma gitie bende ju m’ular ukwo i wang’wa, gibed gitio ku yo ma wabemedra asu nitio kudo tin pi niponjo Biblia. Gibed ging’io i thiwiwec acel acel mi Biblia. Ka ginwang’u giragora moko mi Biblia ma ginyang’ ungo cu i ie, gibed gisayu giragora mange pi nikoro ie. Ing’eye ka gisomo giragora ne ceke man ginwang’u nia paru mi igi urombo, gibed gikiewo paru ne akiewa. Gibed giweko Biblia ukor lembe mi ie en gire, e gigam ginwang’u lembe mandha ma nang’u urwinyo, calu ve lembe mandha iwi nying Mungu man Ker pare, lemb’akeca pare pi kodhi dhanu, man pi ng’om, lembe mandha iwi jum’utho man genogen mi cer. Sayulembe migi uketho gibedo agonya ni kum ponji dupa mi ndra man timo ma reco.—Yohana 8:31, 32.\nI oro 1879, Juruponj Biblia ginyang’ nia kakare utundo pi niketho lembe mandha ung’eire lee mandha. Pieno, i oro maeno, gigam gicaku wodho gazeti ma cil tin wamedrwa niwodho, niwacu gazeti ma julwong’o Munara wa Mulinzi Unaotangaza Ufalme wa Yehova. Tin, waberweyo lembe mandha mi Biblia i ng’om ma tung’ tung’ 239, man i dhok 700 kumeni. Niai con, nang’u fodi ng’eyong’ec mi lembe mandha unyai ungo rokeni!\nI ng’ei tho pa Kristo, ang’o m’ugam unwang’u lembe mandha mi Biblia?\nAng’o m’ugam ukonyowa ni dok nwang’u kendo lembe mandha niai kud i lembe pa Mungu?